《雪霁陪诸公登滕王阁分韵得阁字》
宋代·洪朋

醉乘笋舆归，馀兴陟层阁。其前俯长江，其下压城郭。

入眼迭辉俯，积雪未销铄。祲氛兹荡涤，山川一恢廓。

琼田认洲渚，璇树花丛薄。明明飞丹霞，往往翔皓鹤。

俯仰一神界，今我胡不乐。滕王已尘埃，大屋旧丹雘。

人生何自苦，兹游行已昨。吾闻水西峰，中有洞宫脚。

洪崖升天去，仙圣时间作。伊予千载裔，未鍊八琼药。

孰能相与游，更议入庐霍。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。